Rådets konklusioner

af 5. juni 2001

om en fællesskabsstrategi til mindskelse af alkoholrelaterede skader

(2001/C 175/01)

RÅDET FOR DEN EUROPÆISKE UNION -

1. UNDERSTREGER, at der bør sikres et højt sundhedsbeskyttelsesniveau i fastlæggelsen og gennemførelsen af alle fællesskabspolitikker og -aktiviteter.

2. HENVISER TIL resolutionen af 29. maj 1986 vedrørende alkoholmisbrug(1).

3. NOTERER SIG resultaterne af den europæiske konference om sundhedsdeterminanter den 15. og 16. marts 2000 i Evora, hvor der bl.a. blev lagt vægt på alkohol og anbefalet en række praktiske og målrettede foranstaltninger med henblik på at tage udfordringerne på dette område op på fællesskabsplan.

4. ERINDRER OM de initiativer, der er taget i WHO's regi med henblik på at mindske de negative sundhedsvirkninger af indtagelse af bl.a. alkohol, og om, at WHO's Regionsudvalg for Europa i den forbindelse har godkendt en europæisk handlingsplan vedrørende alkohol (2000-2005).

5. ERINDRER i den forbindelse om, at aftalememorandummet mellem WHO og Kommissionen forpligter de to organer til at samarbejde og udveksle informationer og erfaringer.

6. NOTERER SIG erklæringen fra WHO's ministerkonference om unge og alkohol den 19.-21. februar 2001 i Stockholm, hvori det bl.a. understreges, at alkoholpolitikker, der er rettet mod unge, bør være led i en bredere samfundsindsats.

7. ERINDRER OM, at der ifølge Kommissionens meddelelse om en fællesskabsstrategi på sundhedsområdet, der omfatter et forslag til et kommende program for Fællesskabets indsats for folkesundheden(2), bl.a. skal formuleres og gennemføres strategier og foranstaltninger vedrørende livsstilsrelaterede faktorer såsom alkohol.

8. NOTERER SIG resultaterne af European Comparative Alcohol Study (ECAS), rapporten "Alcohol and Other Drug Use Among Students (ESPAD)" samt WHO's undersøgelse "Global Burden of Disease 2000".

9. UNDERSTREGER, at alkohol er en af de vigtigste sundhedsdeterminanter i Det Europæiske Fællesskab.

10. FASTSLÅR, at videnskabelige undersøgelser klart har vist, at et stort alkoholforbrug i befolkningen i væsentlig grad øger den generelle dødelighedsrisiko, især skrumpelever, alkoholisme, alkoholpsykose, alkoholforgiftning, alkoholbetinget mavekatar, kardiomyopati og polyneuropati, hæmorragisk apopleksi, føtalt alkoholsyndrom (FAS), og bevirker en stigning i forekomsten af andre alkoholrelaterede lidelser.

11. NOTERER SIG MED BETÆNKELIGHED, at alkohol er en væsentlig medvirkende faktor til trafikulykker med dødelig udgang i Europa, ligesom alkohol er den direkte årsag til mange ulykker både på arbejdet og i hjemmet.

12. UNDERSTREGER, at der er en nøje sammenhæng mellem alkoholmisbrug og nedsat produktivitet på arbejde, arbejdsløshed, social marginalisering og udstødning, vold i hjemmet og opløsning af familien, kriminalitet, hjemløshed og psykisk sygdom.

13. FINDER DET BETÆNKELIGT, at unge i nogle medlemsstater i stigende grad har for vane at drikke i hverdagen og at holde drikkegilder, idet der er en tydelig sammenhæng mellem en tidlig start med et stort alkoholforbrug, stofmisbrug og kriminalitet.

14. HENVISER TIL Den Europæiske Unions narkotikastrategi (2000-2004), der understreger behovet for foranstaltninger til bekæmpelse af forskellige former for misbrug, herunder alkohol- og tobaksmisbrug.

15. ER KLAR OVER, at der også er betydelige alkoholrelaterede problemer i kandidatlandene.

16. ERKENDER, at der er kulturelle, sociale og økonomiske forskelle mellem medlemsstaterne, men at forskellene mellem dem med hensyn til drikkevaner, alkoholforbrug og alkoholbekæmpelse er aftagende.

17. FINDER, at en fællesskabsindsats bør fokusere på foranstaltninger med europæisk nytteværdi og fuldt ud tage hensyn til mulighederne i det kommende handlingsprogram vedrørende folkesundheden, men også omfatte foranstaltninger inden for andre politikområder end folkesundhed.

18. UNDERSTREGER derfor, at det er ønskeligt at udvikle en omfattende fællesskabsstrategi til mindskelse af alkoholrelaterede skader på grundlag af navnlig følgende elementer:

- yderligere udvikling af sammenlignende og omfattende information samt relevant forskning af høj kvalitet og et effektivt system for overvågning af alkoholforbruget, alkoholrelaterede skader og politiske foranstaltninger og deres virkninger i Det Europæiske Fællesskab

- en række samordnede fællesskabsaktiviteter inden for alle relevante politikområder; der skal sikres et højt sundhedsbeskyttelsesniveau i forbindelse med fastlæggelsen og gennemførelsen af fællesskabsaktiviteter inden for områder som forskning, forbrugerbeskyttelse, transport, reklame, markedsføring, sponsorering, punktafgifter og andre emner, der vedrører det indre marked, samtidig med at medlemsstaternes kompetence respekteres fuldt ud

- øget samarbejde og videnudveksling mellem medlemsstaterne

- internationalt samarbejde, især med og inden for WHO.

19. HILSER MED TILFREDSHED, at Rådet som et første skridt i udviklingen hen imod en mere omfattende strategi for hele Fællesskabet har vedtaget en henstilling om børns og unges alkoholforbrug.

20. ERKENDER behovet for at samarbejde med kandidatlandene med henblik på at indrage arbejdet med en alkoholstrategi, især som led i det kommende handlingsprogram vedrørende folkesundheden, og for at lade foranstaltninger vedrørende alkoholrelaterede problemer indgå i Phare-programmet.

21. OPFORDRER Kommissionen til at fremsætte forslag til en omfattende fællesskabsstrategi til mindskelse af alkoholrelaterede skader, der skal supplere de nationale politikker og fastsætte en tidsplan for de forskellige foranstaltninger.

(1) EFT C 184 af 23.7.1986, s. 3.

(2) EFT C 337 E af 28.11.2000, s. 122.